**МОТИВИ**

**към проекта на Закон за изменение и допълнение на Закона за лова и опазване на дивеча**

Проектът на Закон за изменение и допълнение на Закона за лова и опазване на дивеча (ЗИД на ЗЛОД) e изготвен в изпълнение на Плана за контрол и предотвратяване разпространението на заболяването Африканска чума по свинете (АЧС) в Република България през 2020 г. ( т. 1.2 от Приложение № 2), приет с Решение № 43 от 24.01.2020 г. на Министерски съвет.

Предложеният законопроект има за цел повишаване на ефективността на мерките за ограничаване на разпространяването и щетите, които нанася АЧС и постепенно ликвидиране на заболяването от популацията на дивата свиня, която се явява „резервоар“ на вируса на АЧС в България, посредством разширяване на мерките, които могат да се прилагат в борбата със заболяването АЧС, въвеждане на стимули и финансови облекчения за лицата, които ги прилагат, създаване на възможност за налагане на принудителни административни мерки, както й на санкции при неизпълнението им. Повишаването на ефективността на мерките от своя страна ще намали риска от разпространение на заболяването и сред домашните свине.

За изпълнение на поставените цели, със законопроекта се предлагат следните изменения и допълнения:

1. С цел стимулиране на лицата, стопанисващи дивечовъдните участъци, да прилагат мерките за ограничаване на заболяването АЧС се създава възможност при изпълнение на договорните задължения, съответното държавно предприятие по чл. 163 от Закона за горите да може да намали гаранцията за изпълнение на договора, до размера на една годишна вноска за стопанисване на дивеча. Чрез намаляване на размера на гаранцията за изпълнение на сключения договор на лицата, изпълнили задълженията си по тези договори, ще се освободи ресурс за изпълнение на предвидените ловностопански дейности, закупуване и разселване на едър дивеч, който да бъде алтернатива на дивата свиня, в освободените от нея райони.

2. С допълнението на чл. 37, ал. 1 от ЗЛОД се регламентира изрично задължението на лицата, стопанисващи дивеча, да спазват заповедите на министъра на земеделието, храните и горите по чл. 54, ал. 5 от ЗЛОД.

3. Разширяват се мерките по чл. 54, ал. 5 от ЗЛОД, които министърът на земеделието, храните и горите може да разпореди със заповед при усложнена епизоотична обстановка, а именно:

- прилагане на санитарен отстрел на дивеч, включително и на индивиди, при които не се забелязват симптоми на болест;

- санитарен отстрел на дива свиня да се извършва и от длъжностни лица, които са определени с допълнителна разпоредба, и включват служители на МЗХГ, МВР и МО и техните структури;

- прилагане на мерки, чрез които да се ограничи и/или ликвидира установена болест по дивеча, включително и правила за биосигурност по време на лов;

-определяне на стимули за лицата, стопанисващи дивеча, които са изпълнили разпоредбите на заповедите на министъра на земеделието, храните и горите.

Към настоящия момент разпоредбата на чл. 54, ал. 5, т. 2 от ЗЛОД допуска извършването единствено на санитарен отстрел, като съгласно § 1, т. 28 от Допълнителните разпоредби на ЗЛОД това са „болни, наранени и недъгави животни“, а при вирусът на АЧС болните животни в дълъг период от време не проявяват външни симптоми на болестта, поради което действащата разпоредба не кореспондира в пълна степен с необходимостта, вкл. и за редуциране на популацията на дивата свиня. В тази връзка е предложено изменение на чл. 54, ал. 5, т. 2, като при усложнена епизоотична обстановка със заповед на министъра на земемеделито, храните и горите, да може да се прилага санитарен отстрел на дивеч, включително и на индивиди, при които не се забелязват симптоми на болестта.

4. С предложените с чл. 83р, 83с и чл. 95б от законопроекта административнонаказателни разпоредбите се въвеждат санкции в закона за неизпълнение или възпрепятстване на изпълнението на мерките за борба с АЧС. Размерите на санкциите са аналогични на по-голямата част от глобите, определени в административнонаказателните разпоредби на ЗЛОД. При първоначално извършено нарушение санкцията се съобразява с тежестта на извършеното деяние, като при последващо нарушение размерът и се увеличава.

5. Във връзка с Решение № 1944/2019 г. на Върховния административен съд и изложените в него мотиви за отмяна на чл. 30, ал. 1 от ППЗЛОД, е направено предложение за създаване на чл. 95в в закона. С предложената разпоредба се дава възможност на директорите на ДГС/ДЛС да налагат забрана за ползването на дивеча /принудителна административна мярка/ при установено неспазване на договорните задължения или при констатирани инциденти по време на ловни излети. В разпоредбата е разписан и механизмът за налагане на принудителна административна мярка и редът за нейното обжалване.

Мотивите за направените предложения за изменение и допълнение на ЗЛОД са следните:

Сред основните мерки за ограничаване на разпространението на заболяването АЧС е намаляване на популацията на дивата свиня, която се явява „резервоар“ на вируса на АЧС в България, до 0.3 – 0.5 бр. диви свине на 100 ха. Съгласно данните от проведената таксация на дивеча през 2020 г. е отчетен пролетен запас на дивата свиня в размер на 50 460 бр. Същият е неравномерно разпределен на територията на страната, като в района на Северна България – област Добрич, Варна, Русе, Шумен и др., в които вирусът на АЧС първоначално бе установен, запасите са по-ниски /3-4 пъти по ниски, в сравнение с таксацията от 2019 г./, а в района на Южна България - София, Кюстендил, Кърджали, Благоевград и др., популацията е близка до установената през 2019 г. и значително надминава възприетия праг от 0,3 – 0,5 бр. диви свине на 100 ха., при който се минимализира възможността за свободно разпространение на вируса на АЧС.

Независимо от факта, че през ловен сезон 2019/2020 г. със заповеди на министъра на земеделието, храните и горите срокът за групово ловуване на дива свиня беше удължен двукратно до средата на м. февруари, а груповото ловуване беше разрешено в три последователни дни, включително в събота и неделя, отчетеното ползване за 2019 г. е 31 817 бр. или 39,1 % от плана /81 286 бр./, което се явява по-малко и от предходната 2018 година. От анализа на данните за реализираното ползване се открояват отделни региони /Благоевград – 25 % изпълнение на плана за ползване, Пазарджик – 27 %, София – 35 %, Кърджали – 39 % и др./, сдружения и дружини /СЛР Долна Митрополия – план 96 бр. – отчет 0, СЛРД Калиакра – план 62 бр. – отчет 0, СЛР Средец – план 488 – отчет 62 бр. и др. /, които не реализираха заложения в плана за ползване отстрел или изобщо не са реализирали отстрел на дива свиня през ловен сезон 2019/2020 г., докато в други са изпълнени плановете за ползване /СЛРД Сокол 1884 – В. Търново при план 581 – отчет 605 бр., ЛС Сокол – 2001 Антоново, ЛС Търговище и др./.

Предвид гореизложеното, плътността и динамиката на популацията на дивата свиня и техните модели на движение, и с цел намаляване и поддържане на популация на дивата свиня в рамките на 0,3 – 0,5 бр. на 100 ха, са предложени измененията и допълненията в чл. 46 и чл. 54, ал. 5 от закона

От изключителна важност за борбата със заболяването е дезинфекцията след ловни излети в горски територии на дрехи, обувки и превозни средства, както и претърсвания за откриване на трупове на умрели диви свине, тъй като същите се явяват „резервоари“ на заболяването. Чрез дезинфекцията и своевременното откриване и загробване на откритите трупове на диви свине или части от тях се ограничава възможността за пренасяне на вируса в личните стопанства и промишлените свинекомплекси.

В съответствие с най-добрите практики за недопускане разпространението на вируса на АЧС, със заповеди на министъра на земеделието, храните и горите бяха въведени минимални мерки за биосигурност; изисквания за съхранение в определени хладилни съоръжения на труповете или месото от отстреляни диви свине при лов до излизане на резултатите за АЧС; забрана за подхранване на дивата свиня; ред за уведомяване, взимане на проби, загробване и дезинфекция при открит труп на дива свиня; осигуряване на място за първична обработка на отстреляните диви свине; изграждане, използване и третиране на съоръжения за странични животински продукти, неподлежащи на човешка консумация; правила за първична обработка, вкл. загробване на отпадните продукти при отстрел на дива свиня в труднодостъпни райони и други.

В част от ловната общност през 2018 и 2019 г. нямаше достатъчна убеденост за наличието и риска от бързо разпространение на вируса на АЧС на територията на страната. В следствие на осъществения контрол от страна на Изпълнителна агенция по горите (ИАГ) и нейните структури на отделни места се установи незадоволително прилагане на разписаните мерки в издадените заповеди на министъра на земеделието, храните и горите по чл. 54, ал. 5 от ЗЛОД – неспазване на въведения ред за взимане и изпращане на проби от отстреляни диви свине; транспортиране на жива дива свиня, уловена в капан; липса на хладилни съоръжения за съхранение на месото от отстреляните диви свине; наличие на незагробени части от диви свине – кожа, вътрешности и други. Поради липсата на конкретна разпоредба в ЗЛОД, въвеждаща задължения за спазване на издадените заповеди на министъра на земеделието, храните и горите от лицата стопанисващи дивеча, включително и административнонаказателни разпоредби, санкционирането при неизпълнение на въведените режими от служителите на ИАГ и нейните структури не е приложимо и не се постига желания превантивен ефект. В тази връзка са предложените с настоящия законопроект изменения в чл. 37, ал. 1, т.7, с който се въвежда изрично задължение за спазване на заповедите по чл. 54, ал. 5 от ЗЛОД, създават се административнонаказателни рапоредби, с които се въвеждат санкции за неизпълнение или възпрепятстване на изпълнението на мерките за борба с АЧС и се въвеждат принудителни административни мерки.

С приемането на предложените изменения и допълнения в Закона за лова и опазването на дивеча ще се усъвършенства нормативната уредба в областта на лова и опазване на дивеча и ще се осигури по-ефективно прилагане на мерките за ограничаване на разпространението на заболяването Африканска чума по свинете на територията на Република България, което от своя страна ще доведе до постепенно ликвидиране на заболяването от популацията на дивата свиня.

**МИНИСТЪР-ПРЕДСЕДАТЕЛ:**

 **Бойко Борисов**